recursal/SuperWikiNEXT-32B huggingface dataset:
Charles Walcott
**Charles Doolittle Walcott** (31. maaliskuuta 1850 – 9. helmikuuta 1927) oli merkittävä yhdysvaltalainen paleontologi. Walcott oli erikoistunut selkärangattomien tutkimiseen. Hän tuli tunnetuksi vuonna 1909 Burgess Shalen fossiiliesiintymän löytäjänä.

Walcott syntyi New York Millsissä New Yorkin osavaltiossa. Hän oli kiinnostunut luonnosta jo lapsena ja keräsi mineraaleja ja linnunmunia sekä myöhemmin fossiileja. Walcott ei suorittanut lukiota loppuun, mutta hänen kiinnostuksensa fossiileihin tutustutti hänet Louis Agassiziin, joka kannusti Walcottia jatkamaan työtä paleontologian parissa. 9. tammikuuta 1872 Walcott avioitui Lura Ann Rustin kanssa.

Tieteellisen uran alku
----------------------

Walcott aloitti tieteellisen uransa etsimällä uusia löydöksiä ja myymällä näytteitä Yalen yliopistolle.

Vuonna 1876 Walcottista tuli New Yorkin osavaltion geologin James Hallin avustaja. Samalla hänestä tuli myös *Yhdysvaltain tieteen kehittämisen yhdistyksen* jäsen.

Walcott työskenteli yhdysvaltain geologian tutkimuskeskuksessa vuodesta 1879. Vuonna 1894 hänestä tuli laitoksen johtaja. Walcott työskenteli erityisesti kambrikaudelle ajoitettujen löydösten parissa.

Walcott avioitui toistamiseen vuonna 1888 Helena Breese Stevensin kanssa. Pari sai neljä lasta. Hänet valittiin Tieteiden kansalliseen akatemiaan vuonna 1896. Vuonna 1902 Walcott tapasi Andrew Carnegien ja hänestä tuli yksi Carnegie Institution of Washingtonin perustajista.

Walcott kuoli Washington, DC:ssä vuonna 1927. Kuoleman jälkeen hänen näytteet, valokuvat ja muut muistiinpanot varastoitiin. 1960-luvulla uusi paleontologisukupolvi kiinnostui aineistosta uudelleen.

Walcottin mukaan on nimetty Kanadassa sijaitsevassa *Mount Burgessissa* oleva huippu. Yhdysvaltain kansallinen tiedeakatemia myöntää *Charles Doolittle Walcott mitalin* viiden vuoden välein ansiokkaasta esikambri- ja kambrikauden tutkimuksesta.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Charles Doolittle Walcott 

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Ruotsi
* Tšekki
* Kreikka
* Alankomaat
* Puola
* Portugali
* Vatikaani

 |
|  |
| Tieteilijät | 
* International Plant Names Index
* CiNii

 |
|  |
| Taiteenala | 
* Photographers' Identities

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
**Dangak** (kor. 당악, hanja 唐樂) on yksi korealaisen hovimusiikin kolmesta lajityypistä. Muut kaksi ovat *aak* ja *hyangak*. Kuten aakia, dangakia on säilynyt nykypäivään vain kaksi kappaletta.

Dangak merkitsee kirjaimellisesti Tang-dynastian musiikkia ja sillä on kiinalainen alkuperä, vaikka se onkin korealaistunut. Se saapui maahan yhdistyneen Sillan aikana ensimmäisen vuosituhannen loppupuolella, kun Kiina lahjoitti Korealle soittimia kungfutselaisia rituaaleja varten. Sitä esitettiin hovin erilaisissa tapahtumissa. Dangakissa käytetään pentatonista asteikkoa ja se säestää *dangak jeongjae* -tanssiesitystä.

Toinen säilyneistä dangak-kappaleista on *Nakyangchun* eli "kevät Luoyangissa", josta yhdysvaltalainen säveltäjä Lou Harrison on tehnyt oman sovituksensa vuonna 1961.

Lähteet
-------

1. 1 2  Provine, Robert C. ym.: *The Concise Garland Encyclopedia of World Music, Volume 2*, s. 1203. Routledge, 2013. ISBN 9781136096020. Teoksen verkkoversio.
2. 1 2  Korean culture and information service: *KOREA Magazine October 2015*. Docuhut, 2015. Teoksen verkkoversio.
Charles Darwinin kansallispuistoNäkymä puistossa.

|  |  |
| --- | --- |
| Sijainti | 
PohjoisterritorioAustralia |
| Lähin kaupunki | 
Darwin |
| Pinta-ala | 
135,0 km2, 13,0 km2View and modify data on Wikidata  |

Hallinto| Nimi alkuperäiskielellä | 
Charles Darwin National Park |
| Tyyppi | 
Australian kansallispuisto, kansallispuistoView and modify data on Wikidata  |
| Perustettu | 
1998View and modify data on Wikidata  |
| Hallinto | 
Parks and Wildlife Commission of the Northern Territory (en) (käännä suomeksi)View and modify data on Wikidata  |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

CommonsCommons
Wikimedia Commonsissa on kuvia tai muita tiedostoja aiheesta **Charles Darwinin kansallispuisto**.
**Charles Darwinin kansallispuisto** on Australian Pohjoisterritoriossa sijaitseva vuonna 1998 perustettu kansallispuisto. Se sijaitsee neljä kilometriä Darwinin kaupungista kaakkoon.

Kansallispuiston alueella on toisen maailmansodan Tyynenmeren sodan aikaisia betonibunkkereita, joista yksi on muutettu matkailijakeskukseksi ja sodanaikaisten tavaroiden näyttelytilaksi (WWII Display). Kansallispuistosta on myös hyvät näkymät Darwinin kaupunkiin.

Lähteet
-------

1. ↑ . Tieto on haettu Wikidatasta.
2. ↑  Charles Darwin National Park Fact Sheet Northern Territory Government. Viitattu 5.6.2014. (englanniksi)
**Jacky** on suomalainen jogurttien, vanukkaiden ja muiden maitopohjaisten välipalatuotteiden tuotemerkki. Jacky-tuotteita valmisti pitkään Lahden Vientikerma -nimellä tunnettu meijeri Lahdessa, joka oli vuosikymmenten mittaan muun muassa Unileverin, Felix-Abban ja Orklan omistuksessa. Nykyisin Orkla Suomi valmistaa Jacky-tuotteet Ruotsissa.

Historiaa
---------

Ensimmäiset Jacky-tuotteet olivat jalalliseen muovipikariin pakattuja jogurtteja, jotka tuotiin markkinoille vuonna 1970 yhtenä ensimmäisistä suomalaisista jogurttimerkeistä. Jacky-tuotteet olivat vähemmän happamia kuin useimmat muut jogurtit, joten ne nousivat pian erityisesti lapsiperheiden suosioon.

Vuonna 1974 esiteltiin Jacky Makupala -vanukkaat, joiden idea ja Jacky-nimi tulivat Belgiasta.

Tammikuussa 2016 Lahden tehdas suljettiin ja valmistus siirrettiin Ruotsiin. Lahden Meijerinä vuonna 1906 aloittanut tehdaslaitos tuli vuosikymmenien mittaan tunnetuksi Jacky-tuotteiden ohella muun muassa Viri-vanukasjauheista sekä kahvikerman korvaajana käytetyistä Vuokko- ja Vispo-rasvasekoitteista. Työntekijöitä oli enimmillään pari sataa, viime vaiheessa nelisenkymmentä.

2010-luvun loppupuolella Jacky Jugupalat -jogurtteja valmisti Orklalle jalasjärveläinen Juustoportti.

Lähteet
-------

1. ↑  Vanukas ei happane, vaikka kilpailu kiristyy *Yle Uutiset*.  15.8.2011. Viitattu 20.5.2022.
2. ↑  Salonen, Eeva: Jukurtteja joka makuun.  *Helsingin Sanomat*, 7.6.1973, s. 15. Näköislehti (maksullinen).
3. ↑  Klassikkobrändi Jacky on jo 50-vuotias *Lehdistötiedote, Orkla Finland*.  3.9.2020. Viitattu 20.5.2022.
4. ↑  Koskinen, Vihtori: Jacky-makupalojen valmistus siirtyi Ruotsiin – Lahden yli 100-vuotias tehdas pysähtyy *Yle Uutiset*.  14.1.2016. Viitattu 20.5.2022.
5. ↑  Uudistuneen Jackyn jogurtit valmistetaan Jalasjärvellä *Orkla Suomi*.  8.12.2015. Viitattu 20.5.2022.
*Tämä artikkeli käsittelee puutarhan hoidossa käytettyä ainetta. Perliitti on myös eräs teräksen mikrorakenne.*
**Perliitti** on vulkaanista lasia ja se valmistetaan raemaisena vulkaanisesta kivestä noin tuhannen asteen kuumuudessa, jolloin sen tilavuus kasvaa 10–20 kertaiseksi. Perliitti on kevyttä ja ulkonäöltään valkoista ainetta jonka raekoko on yleensä 1–5 millimetriä.

Perliitin käyttö kasvualustoissa
--------------------------------

Perliittiä voidaan käyttää kasvien mullassa ilmavuuden lisäämiseen. Perliitti on inaktiivista, eli ravinteita pidättämätöntä ja pH-arvoltaan neutraalia, sekä puhdasta taudeista, tuholaisista ja rikkakasveista. Perliitti lisää mullan huokoisuutta ja ilmavuutta, mutta sillä on huono vedenpidätyskyky. Haittapuolina perliitin käytölle ovat huonekasvien lehtien mahdollinen ruskistuminen fluoridipalon (engl. *Fluoride burn*) vaikutuksesta, ja sen pölyn aiheuttama hengitysteiden ärsyyntyminen. Puutarhakäyttöön perliittiä myyvät hyvinvarustetut puutarhaliikkeet. Puutarhakäytössä perliitti on ominaisuuksiltaan vermikuliitin vastakohta.

Perliitti on eräs yleisimmistä väliaineista hydroviljelyssä.

Katso myös
----------

* Kevytsora
* Vermikuliitti
* Turve

Lähteet
-------

1. ↑  Rauscher, Frank: Perlite in the Garden: To Use or Not to Use?  6.3.2017. The Maximum Yield Magazine. Viitattu 28.1.2019. (englanniksi)
2. ↑  Van Zile, Jon: All About Perlite *Houseplant Basics*.  18.9.2018. The Spruce. Viitattu 28.1.2019. (englanniksi)

Aiheesta muualla
----------------

* Kuvia tai muita tiedostoja aiheesta **Perliitti (vulkaaninen tuhka)** Wikimedia Commonsissa
Mont Sokbaro

|  |  |
| --- | --- |
| Sijainti | 
DongaBenin ja Togo |
| Vuoristo | 
Atakoravuoret (d)View and modify data on Wikidata  |
| Korkeus merenpinnasta | 
658 mView and modify data on Wikidata  |

Kartta

|  |  |
| --- | --- |
| Koordinaatit | 
9° 19′ 41″ P, 1° 24′ 56″ IView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Mont Sokbaro** mainitaan eräissä lähteissä Beninin korkeimmaksi pisteeksi, jonka korkeus on 658 metriä. Se sijaitsee Beninin ja Togon välisellä rajalla, ja on osa Atakoran vuoristoa. Muilla paikoilla, kuten 2,5 km Kotopongasta kaakkoon klo 10-17-22N 1-32-38E, SRTM- lukemat ovat 670 metriä. 

Lähimmät paikkakunnat ovat Akaradè ja Aledjo-Koura. 

Vuoren huipulta näkyy sekä Beniniin että Togoon. Atakora vuorijono on tausta Pendjarin kansallispuistolle ja sitä ympäröiville alueille, sekä joelle, jotka voi nähdä Mont Sokbarolta. Atakoran jyrkänteillä voi nähdä lintujen lentävän ja vierailla kansallispuistossa.

Katso myös
----------

* Beninin maantiede

Lähteet
-------

1. ↑  Mount Sokbaro *Accommodation Direct*.  Arkistoitu 20.10.2018. Viitattu 16.3.2019. (englanniksi)

Aiheesta muualla
----------------

* Mont Sokbaro, Togo, Geonames.org (englanniksi)
*Tämä artikkeli käsittelee vuosien 1967–2000 Ford Escortia. Muista samannimisistä malleista katso täsmennyssivu.*
**Ford Escort** on Fordin vuosina 1967–2000 valmistama automalli, joka sijoittuu alempaan keskikokoluokkaan. Auton valmistus päättyi Euroopassa vuonna 2000, vaikkakin korvaava malli Ford Focus oli tullut markkinoille jo kaksi vuotta aiemmin. Ford Escortia valmistettiin ja myytiin kuitenkin Argentiinassa aina vuoteen 2004 saakka.

Escort oli aluksi vain eurooppalainen Ford, mutta mallia vietiin myöhemmin myös Yhdysvaltoihin pienin eroavaisuuksin. Vuonna 1980 yhdysvaltalainen Escort muuttui kokonaan omaksi mallikseen, eikä sillä enää ollut mitään yhteneväistä eurooppalaisen mallin kanssa. Yhdysvalloissa tuotanto päättyi vuonna 2003.

Sukupolvet
----------

* Ford Escort I (1967–1974)Ford Escort I (1967–1974)
* Escort II (1974–1980)Escort II (1974–1980)
* Ford Escort III (1980–1985)Ford Escort III (1980–1985)
* Ford Escort IV (1986–1992)Ford Escort IV (1986–1992)
* Ford Escort V (1990–1997)Ford Escort V (1990–1997)
* Ford Escort VI (1995–2000)Ford Escort VI (1995–2000)

Moottoriurheilussa
------------------

Ford Escortin eri sukupolvien malleja on käytetty myös autourheilussa, etenkin rallissa 1960-luvulta alkaen.

Escortin moottoriurheilussa käytettyjä versioita ovat Ford Escort RS1800, Ford Escort RS Cosworth ja Ford Escort WRC.

Aiheesta muualla
----------------

* Kuvia tai muita tiedostoja aiheesta **Ford Escort** Wikimedia Commonsissa
**Gruffudd ap Llywelyn** tai **Gruffydd ap Llywelyn** (k. 1063) oli Gwyneddin ja Powysin kuningaskuntien kuningas 1039–1063 sekä koko Walesin kuningas 1055–1063.

Gruffudd oli kuningas Llywelyn ap Seisyllin poika. Hänen nuoruusvuosistaan ei tiedetä paljoa. Gruffudin sanotaan olleen nuorukaisena hidas ja jopa apaattinen, mutta myöhemmin noussut kunnianhimo muutti hänet rohkeaksi ja määrätietoiseksi mieheksi.

Vuonna 1039 Gwyneddin kuningas Iago ab Idwal murhattiin, ja Gruffudd ap Llywelynistä tuli Gwyneddin ja Powysin kuningas. Heti valtaan noustuaan Gruffudd löi Mercian joukot Rhyd-y-groesin taistelussa ja ajoi heidät pakoon. Tämä voitto loi Gruffuddille pysyvän maineen kansansa uljaana puolustajana ja vihollistensa kauhuna.

Lyötyään Mercian saksit Gruffudd soti Deheubarthin kuningasta Hywel ab Edwiniä vastaan vaihtelevalla menestyksellä. Hywel sai lopulta surmansa vuonna 1044, mutta Gruffudd ei kyennyt valloittamaan Deheubarthia sen seuraavilta hallitsijoilta.

Kesällä vuonna 1052 Gruffudd ap Llywelyn valloitti Herefordin ja löi saksien ja normannien armeijan lähellä Leominsteriä. Vuonna Gruffudd 1055 tappoi Gruffydd ap Rhydderchin ja sai viimein valloitettua Deheubarthin. Vuonna 1056 Herefordin piispa Leofgarin johtama armeija marssi Gruffuddia vastaan. Gruffudd voitti heidät 16. kesäkuuta 1056 käydyssä taistelussa.

Herefordin jaarli Harald Godwininpoika, Mercian jaarli Leofric ja Worcesterin piispa Ealdred saivat lopulta tehtyä rauhansopimuksen, ja Gruffudd vannoi uskollisuudenvalan Englannin kuninkaalle Edvard Tunnustajalle. Loppuvuodesta 1062 Harald Godwininpoika teki yllätyshyökkäyksen Gruffuddin hoviin Rhuddlanissa. Gruffudd onnistui pakenemaan, mutta hänen omat miehensä surmasivat hänet seuraavana vuonna.

Lähteet
-------

1. 1 2 3 4 5 6  Jones, T: Gruffudd ap Llywelyn, king of Gwynedd and Powys, and after 1055 king of all Wales *Dictionary of Welsh Biography*. Viitattu 3.3.2021. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat

 |

 |
"**Night and Day**" on Cole Porterin säveltämä ja sanoittama musiikkikappale vuodelta 1932. Sen esitti ensimmäisenä Fred Astaire Broadway-musikaalissa *Gay Divorce*. Astaire esitti kappaleen myös vuoden 1934 elokuvassa *Continental – hupainen avioero*. Vuonna 1946 valmistunut elämäkertaelokuva *Yö ja päivä* sai myös nimensä kappaleen mukaan.

Kappale oli suosittu koko swing-aikakauden ajan. Fred Astairen levytys Leo Reismanin orkesterin kanssa nousi listaykköseksi vuonna 1932, ja kappaleella nousivat listoille myöhemmin myös Eddy Duchin (1933), Charlie Barnet (1940), Frank Sinatra (1942) ja Bing Crosby (1946). Sinatran levytyksestä tuli hänen ensimmäinen hittinsä omalla nimellään.

Jazzmuusikot soittavat usein osan kappaleesta latinorytmillä. Lähestymistavan teki suosituksi muun muassa Bill Evansin triolevytys vuodelta 1958.

Laulun ovat suomeksi sanoittaneet Erkki Ainamo, nimimerkki Kullervo ja Ismo Alanko, kaikki nimellä "Päivin öin".

Lähteet
-------

1. 1 2 3  Jeremy Wilson: Night and Day *JazzStandards.com*. Viitattu 16.12.2010. (englanniksi)
2. ↑  Hakutulos kappaleelle Night and day *Suomen äänitearkiston tietokanta vuosilta 1901–1999*. Suomen äänitearkisto ry.  Arkistoitu 28.6.2018. Viitattu 2.7.2018.
**Kontoliánika** (kreik. Κοντολιάνικα; transl. myös *Kondoliánika*) on Kreikan kylä, joka sijaitsee Kytheran saarella. Se kuuluu hallinnollisesti Kytheran kuntaan, Saarten alueyksikköön ja Attikan alueeseen. Kylän väkiluku on 45 (vuonna 2011).

Kontoliánikan kylä sijaitsee Kytheran eteläisissä keskiosissa noin kuusi kilometriä pohjoiseen saaren pääkylästä Chórasta. Se on rakennettu noin 301 metrin korkeuteen merenpinnasta laskettuna. Kontoliánika muodostaa myös laajemman kyläyhdyskunnan (Τοπική Κοινότητα Κοντολιανίκων, *Topikí Koinótita Kontolianíkon*), johon kuuluvat varsinaisen Kontoliánikan kylän lisäksi kylät Fatsádika, Goudiánika ja Tsikalariá. Koko yhdyskunnan väkiluku on 188.

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Κοντολιάνικα *Buk.gr*. Viitattu 4.10.2021.
Saksalainen kontortionisti Eliza taivuttamassa selkärankansa taaksepäin.
Kontortionisti Hussein Yoga pystyy vääntämään nivelensä sijoiltaan.
**Kontortionisti**, myös **notkeustaiteilija**, **notkeusakrobaatti** tai **käärmeihminen** on erittäin notkea henkilö, joka taivuttelee ruumistaan epäluonnollisiin asentoihin. Kontortionistit esiintyvät usein sirkuksessa.

Jotkut kontortionistit pystyvät taivuttamaan selkärankaansa eteenpäin niin, että he saavat jalkansa taivutettua päänsä taakse, ja kävelevät sitten käsillään. Toiset kontortionistit pystyvät taivuttamaan alaruumiinsa takakautta päänsä eteen samalla kun he makaavat rinta lattiaa vasten tai seisovat käsillään. He pystyvät myös taipumaan seisaallaan taaksepäin ja koskettamaan käsillään lattiaa selkänsä takana. Kolmas kontortionistien kategoria on henkilöt, jotka pystyvät vääntämään nivelensä sijoiltaan.

Kontortionisteja on esiintynyt jo antiikin Kreikan, Rooman ja Egyptin taiteessa. Mongoliassa kontortionismi on ollut arvostettu perinnekulttuurin muoto 1600-luvulta alkaen.

Lähteet
-------

1. 1 2  Chris Opfer: How Contortionists Work *How Stuff Works*. Viitattu 8.4.2021.
2. 1 2  Chris Opfer: How Contortionists Work: What Is Contortion? *How Stuff Works*. Viitattu 8.4.2021.
**Pohjois-Karjalan Journalistiyhdistys** on vuonna 1921 perustettu journalistien edunvalvonnasta vastaava yhdistys Pohjois-Karjalassa. Se on Suomen journalistiliiton jäsenyhdistys. Vuonna 2021 jäseniä oli noin 170. Jäsenistö koostuu lähinnä Pohjois-Karjalan tiedotusvälineissä työskentelevistä journalisteista ja freelancetoimittajista.

Yhdistys julkaisee vappulehti  Sulkasatoa, myöntää *Sulka- ja Pyyhkeet-palkinnot* hyvästä ja huonosta tiedottamisesta vuosittain sekä myöntää *Journalistipalkinnon* joka toinen vuosi.

Yhdistyksen omistuksessa on Liperissä saari nimeltä Uutinen (myös tunnettu nimellä Seppänen), jossa on vuonna 1916 rakennettu huvila. Saari toimii yhdistyksen jäsenten kesäpaikkana.

Vuonna 2003 yhdistys julkaisi Tuhatkauno-yhtyeen cd-levyn *Painokoneet seis!*, joka sisältää journalistilauluja.

Kirjallisuutta
--------------

* Jorma Hokkanen: *Aatteesta ammattiyhdistykseksi.* Pohjois-Karjalan sanomalehtimiesyhdistys 1921–1981.
* Väisänen Ritva: *Sanomalehtimiehiä.* Pohjois-Karjalan sanomalehtimiesyhdistys, 1991.
* Suonna Kononen, teksti, Juha Inkinen, kuvat: *Toen perrään – Journalisteja Pohjois-Karjalasta.* Pohjois-Karjalan Journalistiyhdistys, 2020. 260 s.

Lähteet
-------

1. ↑  *Karjalainen* 23.3.2016: Joensuun kaupungin viestinnälle Sulka-palkinto (Arkistoitu – Internet Archive)
2. ↑  Painokoneet seis!, Fono.fi:n äänitetietokanta

Aiheesta muualla
----------------

* Pohjois-Karjalan journalistiyhdistyksen verkkosivut
Mikko Kolehmainen (1956)
**Mikko Veli Kolehmainen** (29. heinäkuuta 1906 Suonenjoki – 8. kesäkuuta 1994 Kuopio) oli suomalainen metsänhoitaja ja yritysjohtaja, joka sai metsäneuvoksen arvonimen.

Kolehmaisen vanhemmat olivat asemapäällikkö Ernst Engelbert Kolehmainen ja Hilda Markkanen ja puoliso vuodesta 1935 kansakoulunopettaja Tellervo Aune Maria Malinen. Kolehmainen tuli ylioppilaaksi Iisalmen keskikoulun jatkoluokilta 1925 ja valmistui metsänhoitajaksi Helsingin yliopistosta 1929. Hän oli Enso-Gutzeitin Saimaan piirin apulaismetsänhoitaja Savonlinnassa ja Kuopiossa 1930–1937, piirimetsänhoitaja Suojärvellä 1938–1939, jatkosodan alussa vaikeasti haavoituttuaan rautatiehallituksen puutavaratoimiston, vuodesta 1945 Valtion Polttoainetoimisto, piirimetsänhoitaja Hämeenlinnassa 1940–1941 ja Kuopiossa 1941–1943, Itä-Suomen tarkastuspiirin ylimetsänhoitaja Kuopiossa 1944–1947 ja Enso-Gutzeitin piirimetsänhoitaja Joensuussa 1947–1955, pohjoisten metsänhoitopiirien ylimetsänhoitaja 1955–1965, apulaismetsäpäällikkö 1965–1966 ja metsäpäällikkö ja johtokunnan jäsen Helsingissä 1966–1971. Kolehmaisella oli myös useita asiantuntija- ja luottamustehtäviä. Metsäneuvoksen arvonimen hän sai 1969.

Lähteet
-------

1. 1 2  Möttönen, Tuomas: Metsäneuvos Mikko Kolehmainen (1906–1994). *Suomen talouselämän vaikuttajat* -verkkojulkaisu (maksullinen). 18.12.2013. Suomalaisen Kirjallisuuden Seura. Viitattu 1.4.2023.
2. ↑  Jaakko Kangosjärvi: Ihmiset. Metsäneuvos Mikko Kolehmainen. (Tilaajille) *Helsingin Sanomat*.  5.6.1994. Viitattu 1.4.2023.

Aiheesta muualla
----------------

* Tuomas Möttönen: Mikko Kolehmainen *Biografiasampo*.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Talousvaikuttajat

 |

 |
**Kontrol** on suomalainen kristillistä elektronisvaikutteista pop/rock-musiikkia soittava yhtye, joka on perustettu vuonna 2011. Kontrol koostuu laulaja/kitaristi **Atte-Veikko Kemppaisesta** ja kosketinsoittaja **Mikko Partasesta**. Live-kokoonpanossa on mukana myös rumpali ja basisti. Yhtyeen kappaleet ovat suomenkielisiä.

Historia
--------

Ennen Kontrolia Atte-Veikko ja Mikko olivat soittaneet yhdessä Kidman-nimisessä kristillisessä pop/rock- yhtyeessä, jonka hajottua he päättivät perustaa Kontrolin. Atte-Veikko soittaa myös Idän Ihmeet-nimisessä pop-folk gospelyhtyeessä ja Mikko on toiminut tuottajana useilla levyillä yhdessä Kontrolinkin levyn kanssa työskennelleen tuottaja/muusikko **Matti Kemppaisen** kanssa.

Yhtye julkaisi huhtikuussa 2012 esikoisalbuminsa '"Lihaa ja verta"' (Maanalainen levykauppa). Levyn on tuottanut tuottaja/muusikko Matti Kemppainen ja Kontrolin kosketinsoittaja Mikko Partanen. Levy on ollut 6 viikkoa kristillisellä levylistalla.

Lähteet
-------

1. ↑  Lauluja aiheista joista ei lauleta, Fleim.fi (Arkistoitu – Internet Archive)
2. ↑  Levyarvostelu: Kontrol - Lihaa ja verta, LupausNet (Arkistoitu – Internet Archive)
3. ↑  Kortrol, Lihaa ja verta; Maanalainen levykauppa (Arkistoitu – Internet Archive)
4. ↑  Uusi veri on tullut kaupunkiin, Fleim.fi (Arkistoitu – Internet Archive)
5. ↑  Kristillinen Levylista Top20, LupausNet (Arkistoitu – Internet Archive)

Aiheesta muualla
----------------

www.kontrol.fi
**William Adams** (24. syyskuuta 1564 Gillingham, Englanti – 16. toukokuuta 1620 Hirado, Japani) oli englantilainen merenkävijä. Hän astui ensimmäisenä englantilaisena Japaniin, kun hänen luotsaamansa laiva *Liefde* haaksirikkoutui Kyūshūun huhtikuussa 1600. Japanissa hän päätyi shōgun Tokugawa Ieyasun neuvonantajaksi, ja avusti tätä valmistamaan länsimaalaisia purjealuksia. Myöhemmin hän oli merkittävä tekijä kauppayhteyksien kehittämisessä Japanin ja Englannin sekä Alankomaiden välille. Adams myös toimi useiden alusten luotsina ja kapteenina Kaakkois-Aasiassa.

Japanissa Adamsille annettiin nimet **Anjin-sama**, joka tarkoittaa luotsia, sekä **Miura Anjin** (jap. 三浦按針, Miuran luotsi).

Adamsin elämä on toiminut innoittajana James Clavellin romaanille *Shōgun*.

Lähteet
-------

* Milton, Giles: *Samurai William: The Englishman Who Opened Japan*. Penguin Books, 2002. ISBN 978-0-14-200378-7.

Aiheesta muualla
----------------

* Kuvia tai muita tiedostoja aiheesta **William Adams (merimies)** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Japani
* Tšekki
* Alankomaat
* Puola

 |
|  |
| Henkilöt | 
* Alankomaat
* Deutsche Biographie
* Trove

 |
|  |
| Muut | 
* SNAC
* IdRef

 |

 |
San Stefanon rauhaa allekirjoitetaan.
Bulgarian rajat San Stefanon rauhan jälkeen tummalla viivalla.
**San Stefanon rauha** solmittiin Venäjän keisarikunnan ja Osmanien valtakunnan välillä Turkin sodan (1877–1878) päätteeksi.

Rauhansopimus
-------------

Rauhansopimus allekirjoitettiin San Stefanossa (nykyinen Yeşilköy) Marmaranmeren rannalla 3. maaliskuuta 1878. Bulgariassa päivää juhlitaan nykyisin maan itsenäisyyspäivänä. Venäjä saneli pitkälti rauhanehdot ja kasvatti vaikutusvaltaansa Balkanilla voimakkaasti. 

San Stefanossa sovittiin itsehallinnollisen Suur-Bulgarian ruhtinaskunnan luomisesta. Tämä takasi Venäjälle satamayhteyden Välimerelle. Serbia ja Montenegro saivat itsenäisyyden ja erosivat Osmanien valtakunnasta. Myös Romania sai itsenäisyyden ja Dobrudjan provinssin, mutta menetti Venäjälle Bessarabian eteläosan. Bosnia ja Hertsegovina saivat autonomian ja lupauksen uudistuksista. Suuri osa Koillis-Anatoliasta liitettiin Venäjään.

Seuraukset
----------

Muut Euroopan suurvallat pelästyivät Venäjän vallan äkillistä kasvua, ja vielä samana vuonna kokoontui Berliinin kongressi, jossa San Stefanon rajoja muutettiin radikaalisti Osmanien valtakunnalle edullisemmiksi.

Lähteet
-------

1. ↑  Treaty Of San Stefano *Encyclopedia.com*. Viitattu 2.8.2023. (englanniksi)

Aiheesta muualla
----------------

* Kuvia tai muita tiedostoja aiheesta **San Stefanon rauha** Wikimedia Commonsissa
**Große Wildnis** oli historiallinen erämaa-alue silloisten Itä-Preussin, Puolan ja Liettuan alueella. Aluetta asuttivat aikanaan hajanaisesti muinaispreussilaiset, mutta jatkuva sodankäynti alueella jätti Große Wildnisin käytännössä asumattomaksi 1200-luvun aikana ja metsät valtasivat sen hylätyt kylät. Yhteensä alueella oli kokoa 50 000–60 000 km². Sodankäynti piti alueen asumattomana 1500-luvulle saakka, jonka jälkeen ihmiset valtasivat sen takaisin luonnolta seuraavien vuosisatojen aikana.

Historia
--------

Große Wildnis oli yksi viimeisistä Eurooppaa aikanaan peittäneistä erämaametsistä. Kuva nykypäiviin säilyneestä Białowiezan metsästä.
Itä-Preussin historiallisen väestön muodostivat balttilaiset muinaispreussilaiset, jotka asuttivat tiheimmin alueen rannikkoa. Sisämaassakin oli hajanaista asutusta. Sisämaat menettivät kuitenkin suuren osan asukkaistaan 1200-luvun aikana liettualaisten ja puolalaisten sotaretkein takia. Etenkin kristinuskon omaksuneet puolalaiset yrittivät alistaa pakanuutta harjoittaneet muinaispreussilaiset ja kun tässä ei onnistuttu, pyydettiin apuun saksalainen ritarikunta, jotka saapuivat alueelle vuonna 1230 ja valtasivat sen preussilaisilta 50 vuotta kestäneen sodankäynnin jälkeen. Saksalainen ritarikunta päätyi pian sotimaan puolalaisia ja liettualaisia vastaan ja säännöllinen sodankäynti alueella loppui vasta vuonna 1525 rauhan jälkeen. Sodat jättivät alueen lähes kokonaan asumattomaksi aina 1500-luvulle saakka joitakin vartioasemia lukuun ottamatta. Metsät valtasivat tyhjiksi jääneet kylät ja viljelmät. 1200-luvun loppuun mennessä lähes 100 % alueesta oli suota tai metsää. Sotien rauhoituttua 1500-luvun aikana ja etenkin 1600- ja 1700-lukujen aikana ihmiset asuttivat alueen jälleen ja erämaametsät hävisivät.

Luonto
------

Große Wildnis oli viimeisiä alkuhärän esiintymisalueita. Piirros vuodelta 1658.
Yhtenä Euroopan viimeisistä erämaa-alueista Große Wildnissä tavattiin useita eläimiä ja kasveja, jotka hävisivät tai harventuivat muualta Euroopasta. Tavallisempiin ja myös muualla Euroopassa tavattuihin eläimiin lukeutuivat esimerkiksi metsäkauris, saksanhirvi, hirvi, villisika, susi, karhu, ilves ja ahma. Alue oli yksi viimeisistä visentin, villihevosen eurooppalaisen alalaji tarpaanin ja alkuhärän esiintymisalueista. Viimeiset maininnat alkuhäristä alueella ovat vuosilta 1518 ja 1520 ja ne katosivat todennäköisesti pian tämän jälkeen. Villihevonen katosi alueelta 1600-luvun aikana ja Große Wildnisin todennäköisesti viimeinen visentti ammuttiin vuonna 1755.

Lähteet
-------

1. 1 2 3  Van Vuure, Cis: *Retracing The Aurochs – history, morphology and ecology of an extinct wild ox*, s. 200-211. Pensoft, 2005. ISBN 954-642-235-5. (englanniksi)
**Cathbad** tai **Cathbadh** on irlantilaisessa Ulsterin syklissä eli Ulaid-tarustossa esiintyvä druidi, joka vaikuttaa kuningas Conchobar mac Nessan valtaudella. Taruissa Cathbadin roolina on esittää ennustuksia, ja hän ilmestyy aika ajoin kertomaan hyviä tai pahoja näkyjä Ulsterin asukkaille. Cathbad on merkittävä hahmo, joka on ajoittain jopa kuningasta vaikutusvaltaisempi.[1]

Cooleyn karjaryöstö (*Tain Bo Cuailnge*) -tarussa Cathbad neuvoo nuoria sankareita selvännäkemisen taidossa ja opastaa heitä tunnistamaan hyvät ja pahat enteet sekä tietämään, mitkä päivät ovat otollisia joillekin toimille ja mitkä eivät. Erään kerran Cathbad ennustaa, että juuri tämä päivä on hyvä kenen tahansa tarttua aseisiin ja heidän elämänsä tulee silloin olemaan lyhyt mutta loistokas. Cú Chulainn kuulee ennustuksen ja vaatii itselleen kuninkaan aseita, vaikka on vasta nuori poika.[1]

Toisen kerran Cathbad varoittaa ulsterilaisia runoilija Aithirnen tuhoisista satiireista. Yksi druidin tärkeimmistä profetioista koskee Deirdren syntymää. Tyttö syntyy Fedlimidille, kuningas Conchobarin tarunkertojalle. Cathbad on läsnä synnytyksessä, ja hän kertoo tarkkanäköisesti, että tytöstä tulee poikkeuksellisen kaunis, mutta että hän tulee myös aiheuttamaan tuhoa ja verenvuodatusta ulsterilaisten joukossa.[1]

Lähteet
-------

* Green, Miranda J. : Dictionary of Celtic Myth and Legend. Thames & Hudson 1997. ISBN 0-500-27975-6

### Viitteet

1. 1 2 3  Green 1997, s. 56-57
**Jon Francis Koncak** (s. 17. toukokuuta 1963 Cedar Rapids, Iowa) on yhdysvaltalainen koripalloilija. Hän pelasi sentterinä NBA:ssa 11 kautta ja voitti olympiakultaa Los Angelesin kisoissa 1984.

Koncak pelasi yliopistosarjoissa texasilaisen Southern Methodist Universityn joukkueessa. Atlanta Hawks varasi hänet NBA:han viidennellä varausvuorolla vuoden 1985 varaustilaisuudessa.

Koncak edusti NBA:ssa vuosina 1985–1995 Atlanta Hawksia ja sen jälkeen vielä yhden kauden ajan Orlando Magicia. Hän pelasi kaikkiaan 784 runkosarjaottelua 20,9 minuutin keskimääräisellä peliajalla ja 53 pudotuspeliä 19,4 minuutin peliajalla. Runkosarjassa hän teki ottelua kohden 4,5 pistettä ja otti 4,9 levypalloa, ja pudotuspeleissä vastaavat tilastolukemat olivat 4,2 pistettä ja 3,9 levypalloa.

Koncak voitti Yhdysvaltain maajoukkueessa olympiakultaa Los Angelesin kisoissa 1984.

Lähteet
-------

1. 1 2 3  Jon Koncak *Basketball Reference*. Viitattu 8.2.2020. (englanniksi)
2. 1 2  Siukonen, Markku & Ahola, Matti: *Urheilun vuosikirja 6*, s. 129. Oy Scandia Kirjat Ab, 1985. ISBN 951-9466-41-X.
3. 1 2  Jon Koncak *Sports Reference*.  Arkistoitu 20.5.2011. Viitattu 8.2.2020. (englanniksi)
**La Motte-Ternant** on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Sereinjoen varrella, noin 42 kilometriä Montbardin kaupungista etelään.

Saint-Martinin kirkko
Kunnan alemmassa keskustassa on vanha 1200-luvun linna *Chateau de la Motte-Ternant*. Linnasta on enää jäljellä rauniot. Ranskan kuningas Ludvig XI tuhosi linnan vuonna 1478, mutta se rakennettiin uudelleen 1500-luvulla. Linna kuitenkin purettiin lopullisesti Ranskan suuren vallankumouksen jälkeen vuonna 1793.

Ylhäällä mäen päällä, keskellä hautausmaata, sijaitsee 1100-luvun lopulta peräisin oleva ja 1300-luvulla kunnostettu Saint-Martinin kirkko. Sen paikalla on ollut karolingien pieni basilika.

Kunta on osa Morvanin luonnonpuistoa (*Parc naturel régional du Morvan*).

Lähteet
-------

1. ↑  Comparateur de territoire Institut National de la Statistique et des Études Économiques. Viitattu 9.1.2022. (ranskaksi)
2. ↑  Château de la Motte-Ternant Patrimoine du Morvan. Viitattu 9.1.2022. (ranskaksi)
3. ↑  La Motte-Ternant Patrimoine du Morvan. Viitattu 9.1.2022. (ranskaksi)
4. ↑  Les communes Parc naturel régional du Morvan. Viitattu 9.1.2022. (ranskaksi)

Aiheesta muualla
----------------

* Kuvia tai muita tiedostoja aiheesta **La Motte-Ternant** Wikimedia Commonsissa
**Mercury Topaz** on Mercuryn vuosina 1983–1994 valmistama ylemmän keskiluokan automalli, joka korvasi Mercury Zephyrin. Se oli ylellisempi versio Ford Temposta, joka perustuu pohjoisamerikkalaiseen Ford Escortiin. Topazin seuraajaksi tuli Mercury Mystique.

Mercury Topaz I (1983–1987)
---------------------------

Ensimmäisen sukupolven Topaz esiteltiin sisarmallinsa Ford Tempon kanssa vuonna 1983. Etuvetoisuutensa ansiosta autossa oli suuremmat sisätilat kuin takavetoisessa edeltäjässään Zephyrissä, vaikka ulkomitoiltaan Topaz olikin pienempi. Muotoilultaan mallit edustivat Fordin uutta tyylisuuntaa, joka näkyi myös myöhemmin esitellyssä Ford Tauruksessa.

Ensimmäisen sukupolven facelift-malli.
Vuonna 1986 Topaz koki kasvojenkohotuksen, jossa uudistettiin sen keulan ja perän ilmeitä. Näkyvin muutos oli uudet ajovaloumpiot. Mallivalikoimaa täydennettiin nelivetoisella versiolla.

Mercury Topaz II (1988–1994)
----------------------------

Toisen sukupolven Topaz esiteltiin vuonna 1988. Autoa oli päällisin puolin uudistettu, mutta se perustui edelleen samalle pohjalevylle kuin alkuperäinen malli.

Coupé-korinen Mercury Topaz.
Nelivetoinen versio poistui mallivuoden 1991 valikoimasta. Vuonna 1992 Topaz koki pienen kasvojenkohotuksen, jossa se sai muun muassa uuden etusäleikön.

Toisen sukupolven facelift-malli.

Lähteet
-------

1. 1 2  Ford goes on the offensive – with Tempo and Topaz *The Christian Science Monitor*.  3.6.1983. Viitattu 3.10.2018. (englanniksi)

Aiheesta muualla
----------------

* Kuvia tai muita tiedostoja aiheesta **Mercury Topaz** Wikimedia Commonsissa
**Verkkolaskuosoite** on laskuttajan tai vastaanottajan osoite, jonka avulla yrityksille tai yksityishenkilöille voi lähettää sähköisiä verkkolaskuja. Verkkolaskuosoite voi olla muotoa *OVT-tunnus*, *IBAN-tunnus* tai *Verkkopalvelutunnus*. 

Verkkolaskut välitetään pankkien tai verkkolaskuoperaattoreiden kautta, jotka yksilöi välittäjätunnus. Välittäjätunnus voi olla OVT-tunnus, BIC-osoite tai muu merkkijono.

Verkkolaskuosoitteen muodostaminen
----------------------------------

**OVT-muotoinen verkkolaskuosoite** lienee yleisin. SFS 5748 -standardin mukainen OVT-tunnus rakentuu ISO6523-standardin mukaisesta Suomen verohallinnon tunnuksesta 0037, Y-tunnuksesta (8 merkkiä ilman väliviivaa) sekä vapaamuotoisesta 5 merkistä, jolla voidaan antaa organisaation alataso tai kustannuspaikka. Siten OVT-tunnuksen pituus on 12–17 merkkiä. OVT-tunnuksen rakenne on virallisesti määritelty mutta mikään taho ei varsinaisesti myönnä tunnuksia, vaan kukin organisaatio muodostaa omat tunnuksensa.  Esimerkiksi yrityksen, jonka Y-tunnus on 1234567-8, OVT-tunnus on 003712345678. 

*IBAN* muodostetaan suomalaisesta tilinumerosta lisäämällä alkuun maakoodi FI sekä kaksimerkkinen tarkiste. IBAN-muotoinen tilinumero on Suomessa pituudeltaan 18 merkkiä. 

**Verkkopalvelutunnus** on operaattorin antama tunnus johon verkkolaskut lähetetään.

Lähteet
-------

1. 1 2  Tieke.fi, verkkolaskusanasto (Arkistoitu – Internet Archive)

Aiheesta muualla
----------------

* Tieken ylläpitämä lista verkkolaskuoperaattoreista
*Tämä artikkeli käsittelee Boliviassa sijaitsevaa departementtia. Muista merkityksistä, katso La Pazin departementti (täsmennyssivu).*

**La Pazin departementti** (esp. *Departamento de La Paz*) on yksi Bolivian yhdeksästä departementista. Se sijaitsee maan länsiosassa rajautuen lounaassa Chileen, lännessä Peruun, pohjoisessa Pandon departementtiin, idässä Benin ja Cochabamban departementteihin sekä etelässä Oruron departementtiin. Bolivian ja Perun rajalla sijaitseva Titicaca-järvi sijaitsee osittain departementin alueella, samoin matkailukohteena suosittu Copacabanan pikkukaupunki. La Pazin departementti on kooltaan 133 985 neliökilometriä ja se on väkiluvultaan maan suurin departementti. Sen asukasluku oli vuonna 2010 2 839 900. Departementin pääkaupunki on maan hallinnollinen kaupunki La Paz, jonka asukasluku oli vuonna 2010 yhteensä noin 835 000.

Lähteet
-------

1. 1 2 3  Bolivia: Departements, Major Cities & Agglomerations *citypopulation.de*. Viitattu 14.2.2011. (englanniksi)

Aiheesta muualla
----------------

* Kuvia tai muita tiedostoja aiheesta **La Pazin departementti (Bolivia)** Wikimedia Commonsissa

|  |  |  |  |
| --- | --- | --- | --- |
| 

| * n
* k
* m
Bolivian departementit |
| --- |
|  |
| 
* Beni
* Chuquisaca
* Cochabamba
* La Paz
* Oruro
* Pando
* Potosí
* Santa Cruz
* Tarija

 |

 |
**Pyhän Jaakobin kirkko** (ruots. *Sankt Jacobs kyrka*) on kirkkorakennus Tukholman keskustassa, Kungsträdgårdenin puiston vieressä. Kirkko kuuluu Tukholman tuomiokirkkoseurakunnalle. Kirkko on nimetty Jaakob Sebedeuksenpojan mukaan.

Historia
--------

Pyän Jaakobin kirkon historia alkaa jo 1300-luvulta, jolloin Tukholman Solnassa sijaitsi pyhälle Jakobille omistettu kappeli. 1400-luvun alussa on viitteitä Tukholman Norrmalmilla sijainneesta pyhän Jaakobin kivikirkosta, joka kuitenkin purettiin 1500-luvun alussa, koska kuningas Kustaa Vaasa tarvitsi kiviä puolustusrakennelmien rakentamiseen. Vuonna 1580 kuningas Juhana III määräsi uuden kirkon rakennettavaksi alkuperäisen paikalle ja rakennustyöt aloitettiin vuonna 1588. Rakennustyöt etenivät hitaasti ja kirkko vihittiin käyttöön vasta 26. marraskuuta 1643 kuningatar Kristiinan läsnä ollessa. Rakennuksen suunnitteli alun perin arkkitehti Willem Boy, joka johti rakennustöitä 1580–1593. Työn saattoi loppuun 1634–1643 muurarimestari Hans Ferster, jonka johdolla alkuaan ristinmuotoinen kirkko muutettiin pitkäkirkoksi. Myöhäisbarokkityyliset kattorakennelmat lisättiin 1723–1735 alkuperäisten tuhouduttua tulipalossa. Arkkitehdit Göran Josuæ Adelcrantz ja Carl Hårleman suunnittelivat silloin nykyiset tornit. Kirkkoa on muutettu ja restauroitu 1810–1816, 1893–1894, 1936–1937 ja 1965–1968. Viimeisen restauroinnin yhteydessä se sai kirkkaat punavalkoiset värinsä.

Lähteet
-------

1. ↑  Stockholms domkyrkoförsamling: S:t Jacobs kyrkas historia Domkyrkoförsamling.  Arkistoitu 11.2.2008. Viitattu 5.1.2014. (ruotsiksi)
2. ↑  Fredric Bedoire: *Stockholms byggnader: Arkitektur och stadsbild*, s. 77. Norstedts, Tukholma 2012.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pyhän Jaakobin kirkko (Tukholma)**.
* Tukholman tuomiokirkkoseurakunta

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Jacobs kyrka
**Seafight** on merille sijoittuva selainpohjainen monen pelaajan tietokonepeli. Pelin julkaisi Bigpoint vuonna 2006. Seafight on ilmainen ja siellä on melkein 40 miljoonaa rekisteröitynyttä pelaajaa. Peli ei vaadi Adobe Flash Playerin lisäksi muita asennuksia.

Kehittyminen
------------

Aluksi pelaajalla on huono laiva, ja tämä voi liikkua vain 1-tason kartoilla. Kun tekee tehtäviä, saa kokemuspisteitä, ja kun niitä on riittävästi, voi tehdä merirosvotestin. Merirosvotestin jälkeen pääsee aina yhden kartan ylemmäksi. Yhteensä tasoja on 20.

Eliittilaivan ostettuaan pelaaja saa eliittikuulia (admiraalikanuunoilla myös muita kuulia) ampumalla eliittipisteitä. Kun on saanut tietyn määrän eliittipisteitä, pelaaja saa 2. tason eliittilaivan. Tasoja on yhteensä 27, joista viimeisten saaminen vaatii huomattavasti enemmän eliittipisteitä kuin ensimmäisten.

Alukset
-------

Pelissä on 18 alusta, jotka voi ostaa kullalla. On myös valittavana 2 helmillä ostettavaa laivamallia. 18 kultalaivaa ovat tavallisia (eri kokoisia ja näköisiä) ja niiden saavuttamiseksi vaaditaan aina tiettyjä asioita tai tasoja, mutta helmimallit saa ostettua vaikka heti jos on vain tarpeeksi helmiä niiden ostamiseen.

Jackpot-taistelu
----------------

Jackpot-taistelussa pelaaja voi voittaa kimalteista keräämänsä jättipottieurot aidoksi rahaksi.

### Miten Jackpot-taistelu toimii?

Päävoittoeurot, joita voit kerätä kartalta menee ns. päävoittoon. Joka kuukausi käydään Päävoittotaistelu. Tämä järjestetään jokaisen kuukauden viimeisenä viikonloppuna.

Kun ilmoittaudut Päävoittotaisteluun, sinulta kysytään tiettyjä tietoja - täytä kaikki tarvittavat tiedot, tämä helpottaa palkinnon maksamista jos voitat kyseisen taistelun. Päävoittotaisteluun osallistuvat kokoontuvat Päävoittokartalla ja taistelevat toisiaan vastaan. Normaalisti taistelu kestää klo 15.00–21.00 välisen ajan. Jos päävoittotaistelukartalla on useampi kuin yksi pelaaja klo 21.00 jälkeen niin voittaja valitaan arvalla.

Huomaa: Päävoittoeuroilla (€) ei ole muuta käyttöä, eikä sitä voi käyttää pelissä.

Helmet
------

Helmiä voi hankkia keräämällä kimalteita ja hylkyjä. Jos sinulla ei ole tarpeeksi kultaa laivasi varustukseen niin pystyt vaihtamaan helmiä kullaksi jos pakottava tarve tulee. 

Helmien ostaminen

Helmiä voi ostaa esim. matkapuhelimella. 5000 helmeä maksaa 2 euroa. Maksuvaihtoehtoina on tilisiirto, luottokortti, soittaminen, tekstiviestit, nordean solo, paypal jne. Pelissä voi myös ostaa tuplaajan, joka tuplaa saatavan määrän, muttei hintaa. Pelissä on myös Happy Hour (x2) ja Mega Happy Hour (x3). Jalkapallopelistä tulee myös mahdollisesti lisää pelivaluuttaa tilauksista.

Kilta
-----

Pelissä voit liittyä jonkun toisen omistamaan kiltaan tai tehdä oman killan. Killassa on yksi johtaja ja kaksi neuvonantajaa, jotka huolehtivat killasta. Jokaisella killalla on oma keskusteluhuone pelissä. Killassa on yleensä veroprosentti, jossa jäsenet joutuvat maksamaan esim. 3 prosenttia kullastaan killalle. Killanjohtaja pystyy antamaan jokaiselle jäsenelle aina tarvittaessa killan kassasta kultaa.

Aiheesta muualla
----------------

* Seafight sivut
* Seafight foorumi
* Bigpointin ohjesivusto pelille
**Vehmaan kartano**, joka on tunnettu myös nimillä Vehmaa, Wehmaan kartano, Wehmais, Wehmainen, Vehmaan hovi ja Rauhala, on Juvan Vehmaan kylällä sijaitseva kartano. Kartano kuuluu osana Juvan kartanoiden muodostamaan valtakunnalliseti merkittävien rakennettujen kulttuuriympäristöjen kohteeseen.

Vehmaan kartanon päärakennus ja koivukuja.
Vehmaan kartanon navetta, Juva.
Vehmaan kartanon alkuna oli kolme Vehmaan kylän taloa, joista muodostettiin 1600-luvun lopulla Rauhalan kruununratsutila. Kartanon perustajaksi mainitaan tilan isäntänä 1660-luvulta vuoteen 1685 toiminut kappalainen Sigfrid Kustaanpoika Porthanus. Vuonna 1795 ratsutilan osti Kotkalahden kartanossa (Paajalassa) syntynyt Savon jalkaväkirykmentin kapteeni Carl Herman Grotenfelt. Tällöin Grotenfelteillä oli omistuksessa useita kartanoita Joroisten–Juvan seudulta. Hänen jälkeensä tila siirtyi kahden pojan, Herman Berndtin ja Georg Erikin, omistukseen. Maata ostamalla ja peltoa raivaamalla Vehmaisten kartanosta tuli eräs Savon suurimmista tiloista. 1860-luvulla sillä oli yli 4 500 hehtaarin pinta-ala, mistä puolet oli viljelykelpoista maata.

Nykyään Vehmaan kartanon sivurakennuksessa toimii muun muassa englantilaistyylinen teehuone TeaHouse of Wehmais. Tilalla luomuviljellään ja tuotetaan maitoa.

Lähteet
-------

1. ↑  Juvan kartanot *Valtakunnallisesti merkittävät rakennetut kulttuuriympäristöt, rky.fi*. Museovirasto. Viitattu 18.9.2019.
2. 1 2  Wehmaan kartano *Herrasväen asuinpaikat – Etelä-Savon kartanot ja kartanoiksi kutsutut : Juva*. Mikkelin kirjasto. Viitattu 18.9.2019.
3. 1 2 3  C. J. Gradberg (teksti), Kai Dahl (valokuvat): *Suomen kartanoita*, s. 184–187 (Wehmainen). Suomentanut Irma Savolainen. Helsinki: Kustannusosakeyhtiö Otava, 1989. ISBN 951-1-10774-7 (sid.). (suomeksi)
4. ↑  Elina Keskitalo: Wehmaan kartanossa isoja uudistuksia — lopettava Butiken på Landet tekee tilaa herkku- ja sisustusliikkeelle *Länsi-Savo, lansi-savo.fi*.  1.2.2017. Viitattu 18.9.2019.
5. 1 2  Kaisa Kumpula: Tee-eleganssia ja lannanluontia  11.12.2018. Yleisradio, yle.fi. Viitattu 3.8.2021.

Aiheesta muualla
----------------

* Grotenfelt, Nils Gustaf: *Takaisin Wehmaan kartanoon : Herraskartano sodan varjossa*, WSOY 2003. ISBN 9510279013.
* Kartanoiden ruokakulttuuri - Wehmaan kartano (Arkistoitu – Internet Archive) (ruokatieto.fi)
* Teahouse of Wehmais (teahouse.fi)
**Codasyl**, **CODASYL** (lyhenne sanoista *Conference on Data System Languages*) oli vapaaehtoisorganisaatio, jonka tehtävänä oli edistää tietojärjestelmien analyysiä, suunnittelua ja toteuttamista. Organisaatio muodostettiin ohjaamaan standardoidun ohjelmointikielen kehitystä useille tietokoneille ja tämä johti COBOLin kehittämiseen. Organisaatio kehitti vuonna 1971 myös tietokantojen verkkomallin.

Codasyl muodostui 1959 tietokonevalmistajien ja niiden käyttäjien vapaaehtoisista edustajista. Siihen kuului kaksi alaryhmää, Database Task Group (DBTG) ja Data Description Language Committee (DDLC). Ensimmäiset määrittelyt syntyivät 1969. Niitä uudistettiin, ja ensimmäiset todelliset Codasyl DBTG -määrittelyt julkaistiin 1971.

Lähteet
-------

1. 1 2  Conference on Data Systems Languages records *archives.lib.umn.edu*. Viitattu 3.6.2023. (englanniksi)
2. ↑  The Network Model (CODASYL) *link.springer.com*. Viitattu 3.6.2023. (englanniksi)
3. ↑  Database Models *cs.iit.edu*. Viitattu 3.6.2023. (englanniksi)
4. ↑  The Codasyl Network Model Remote-dba.net. Viitattu 3.6.2013 (englanniksi)

Aiheesta muualla
----------------

* Codasyl Encyclopedia.com (englanniksi)
* CODASYL COBOL: Journal of Development, 1968, Volume 13 (englanniksi)
**Veikko Johannes Tikkanen** (2. toukokuuta 1949 Pyhäjärvi – 10. elokuuta 2019 Kuhmo) oli suomalainen kunnallismies, joka toimi Kuhmon kaupunginjohtajana sekä useaan otteeseen Pyhäjärven vs. kaupunginjohtajana.

Veikko Tikkanen syntyi Petter Johannes ja Hilda Tikkasen perheeseen. Hänen puolisonsa on Helvi Annikki Pelttari. Tikkanen tuli ylioppilaaksi 1968. Valtiotieteen lisensiaatin tutkinnon hän suoritti Turun yliopistossa 1981. Tikkanen toimi Pyhännän kunnanjohtajana 1973–1978, Turun yliopiston assistentti hän oli 1976–1978. Puumalan kunnanjohtajana Tikkanen työskenteli 1978–1984, valtioneuvoston asuntoneuvoston pääsihteerinä 1981–1983 ja Kuhmon kaupunginjohtajana vuodesta 1984. Tässä tehtävässä häntä seurasi Markku Kauppinen vuonna 1998. Pyhäjärven vs. kaupunginjohtajan tehtävien jälkeen Tikkanen haki takaisin Kuhmon kaupunginjohtajaksi, mutta häntä ei kutsuttu virkamiehen kelpoisuusiän ylittäneenä haastatteluun, tehtävään valittiin Tytti Määttä.

Lähteet
-------

1. ↑  Veikko Tikkanen on kuollut.  *Kainuun Sanomat*, 12.8.2019, s. A7. Artikkelin verkkoversio. [vanhentunut linkki]
2. 1 2  Irja Hämäläinen, Risto Rantala, Hannakatri Hollmén (toim.): *Kuka kukin on 1994*, s. 837. Helsinki: Otava, 1994. ISBN 951-1-12833-7.
3. ↑  Pyhäjärven kaupunginjohtajan työt: Rinnevaaran tilalle tuttu mies. Iisalmen Sanomat, 18.12.2015. (Arkistoitu – Internet Archive) (Viitattu 19.4.2018)
4. ↑  Veikko Tikkanen irtisanoutui. Pyhäjärven Sanomat, 29.12.2016. (Viitattu 19.4.2018)
5. ↑  Kansanedustajat. Markku Kauppinen. (Viitattu 19.4.2018)
6. ↑  Veikko Tikkanen putosi yli-ikäisenä Kuhmon johtajakuvioista. Kainuun Sanomat, 1.8.2017. (Arkistoitu – Internet Archive) (Viitattu 19.4.2018)

Aiheesta muualla
----------------

* Veikko Tikkasen muistokirjoitus Helsingin Sanomissa
Coco Rocha poseeraa Louis Vuittonin asussa vuonna 2010.
**Coco Rocha** (oik. **Mikhaila Rocha**; s. 10. syyskuuta 1988 Toronto, Kanada) on kanadalainen huippumalli. Hän on uransa aikana esiintynyt catwalkeilla muun muassa Stella McCartneyn, Christian Lacroix’n ja Marc Jacobsin mallina. Rocha on poseerannut myös useille muotilehdille, kuten *Voguelle*, sekä useille muotimerkeille kuten Versace, Dolce & Gabbana, Dior, H&M, Chanel, Louis Vuitton ja Tommy Hilfiger. Syksyllä 2013 Rocha toimi myös suomalaisen Seppälän mainoskasvona.

Rocha on tehnyt myös useita televisioesiintymisiä. Hän tuomaroi Yhdysvaltojen *Huippumalli haussa* -kilpailussa. Lisäksi hän on valmentaja-tuomari realityohjelmassa *Face*, jossa etsitään uusia mallimaailman kasvoja. Rochan ohella ohjelmaa luotsaavat Karolína Kurková ja Naomi Campbell.

Rocha on 178 senttimetriä pitkä ja hänellä on ruskeat hiukset ja siniset silmät. Hänen mittansa ovat 84-61-86. Rocha on ollut lapsuudestaan lähtien Jehovan todistaja. Siksi hän ei esiinny alastomana, savukkeiden kanssa tai uskonnollisina ikoneina.

Lähteet
-------

1. ↑  Rota, Kara: Coco Rocha rocks the runway *Irish Central*.  22.5.2009. Viitattu 18.1.2015. (englanniksi)
2. ↑  Seppälä vaihtaa muusikot malliksi syksyn kampanjassaan *Kauppalehti.fi*.  1.8.2013. Viitattu 28.11.2021.
3. ↑  Whitelocks, Sadie: Supermodel Coco Rocha opens up about life as a devout Jehovah's Witness - and how she still preaches door-to-door *Daily Mail*.  16.1.2013. Viitattu 10.12.2014. (englanniksi)

Aiheesta muualla
----------------

* Kuvia tai muita tiedostoja aiheesta **Coco Rocha** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |